چان پول مارات (24 مايو 1743 - 13 يوليه 1793) بالفرنساوى : Jean-Paul Marat كان صحفى و دكتور و سياسى. بيعتبروه صحفى الثوره الفرنسيه الخصوصى و كان بيعتبر من اهم تلات شخصيات اللى كانت بتسيطر على فرنسا وقت الثوره مع روبسبير و دانتون. اتولد فى سويسرا ودرس الطب فى انجلترا وسافر فرنسا وعاش هناك وبعد كدا اتفقر وبقى على الحديده و ماكنش لاقى ياكل و عاش فتره فى مجارى باريس , اللى جابتله مرض جلدى فضل معاه طول عمره واللى خلاه لازم يفضل ساعات كتيره فى بانيو بسوايل معينه ولما قامت الثوره الفرنسيه اتشهر كصحفى و ساند الثوار جامد و بقى من التيار المتطرف للثوار الجاكوبين, كان الحل عنده العنف والقتل, كان بيكتب مقال بيهاجم ناس وبيطالب باعدامهم عشان هما اعداء الناس واعداء الثوره وتانى يوم يجى الناس و الغوغاء مع نفسها و تروح تقتل الناس اللى بيهاجمها و يمثلوا بجثثهم بعد ما يقتلوهم. اتشهر مارات بغله الجامد و طلباته باعدام "اعداء الثوره". وكانت وجهة نظره "ان الوضع بايظ عشان الناس دى...عشان كدا لازم يتقتلوا..ولما يتقتلوا و الوضع يفضل زى ما هو يقولوا...اه كان لازم نقتل دول عشان الدنيا تتصلح وهكذا.....".